Асноўную ж доказную базу для нас набываюць тыя дакументы, якія не былі прыведзены ні ў адным з дваранскіх вывадаў Марцінкевічаў, пра існаванне якіх яны не ведалі, адпаведна, і не падраблялі (гэта падыход універсальны, і яго можна выкарыстоўваць пры праверцы любога дваранскага радаводу). Так, на падставе знойдзеных мной дакументаў, я схіляюся да думкі, што продкі нашых Марцінкевічаў, сапраўды, як і гаворыцца ў вывадзе, жылі ў Слонімскім павеце ў маёнтку Высоха. Менавіта там нарадзіўся і 8 жніўня 1750 года ў Слонімскім касцёле быў ахрышчаны брат Яна — Ігнат Марцінкевіч ад бацькоў Мікалая і Настассі (такая метрыка не прыводзілася ў дваранскай справе, што дазваляе нам паставіцца да яе з усім даверам).